### Beslutninger:

Fremsendes til [adresse] og Beskæftigelsesudvalget til behandling i henhold til beslutning i byrådets møde den 28. september 2022.

###

Beslutningsforslag fra DF

Tryghedspakke:

Det skal være trygt at bevæge sig rundt i alle dele af Århus - både om dagen og når det er mørkt. I TrygFondens Tryghedsmåling 2021 viser det samlede tryghedsparameter, at utrygheden er stigende. Frygten for at blive overfaldet stiger, mens unge kvinder i stigende grad frygter at blive udsat for seksuelle overgreb. Dette gælder særligt unge mellem 18-24, som er den gruppe, der føler sig mest utrygge. I flere lokalsamfund i Århus oplever man utrygheden tæt på. Senest er det blandt andet blevet dokumentet, hvordan der på [adresse] og på [adresse] er grupperinger, som skaber utryghed og begår kriminalitet.

Det viser, at der et stort behov for at gentænke tryghedsarbejdet i Århus Kommune, og at den nuværende tryghedsstrategi fra 2017 ikke har den ønskede effekt. Tværtimod. Derfor foreslår Dansk Folkeparti, at tryghedsstrategien opdateres med udgangspunkt i nedenstående konkrete forslag:

1) Arbejdet med tryghedsvagter, som besluttet med Budgetforlig 2022, indarbejdes i tryghedsstrategien. Tryghedsvagterne tænkes som et team af fleksible kommunalt ansatte vagter, der i samarbejde med politiet kan sættes ind der, hvor der er akut optræk til uro, ballade eller anden utryghedsskabende adfærd.

2) Markant øget brug af videoovervågning. Overvågningen sættes op på de kommunale, offentlige steder, hvor det er muligt, såsom kommunale pladser og på kommunale bygninger. Herudover skal der i samarbejde med Østjyllands Politi og de almene boligforeninger ses på øget brug af videoovervågning generelt, ligesom øget brug af videoovervågning bør tænkes ind i udarbejdelsen af lokalplaner.

3) Der etableres tryghedszoner for sikker afhentning i nattelivet. Her vil afhentning kunne ske under opsyn af tryghedsvagter eller natte- og ungravne. Zonerne udpeges efter dialog med nattelivets aktører og kan med fordel placeres der, hvor man tager bussen hjem fra byen og ved taxaholdestederne. Herudover skal der ses på muligheden for at øge nattetransport i form af eksempelvis natbusser.

4) Der igangsættes et arbejde for mere fysisk tryghed i form af mere gadebelysning, flere åbne byrum og færre gyder - både på de nuværende kommunale arealer og i forbindelse med udarbejdelse af nye lokalplaner.

5) Tryghed i trafikken intensiveres. Der arbejdes målrettet på etablering af flere automatiske fotofælder på de århusianske veje, og Århus presser på for at få igangsat forsøg med rødkørsel-kameraer i det vestlige Århus.

6) Ældre skal kunne færdes på sikker grund i en stigende digital verden. Derfor skal tryghedsstategiens fokus på digital tryghed styrkes og målrettes ældre.

Det indstilles derfor på denne baggrund at,

1) Tryghedsstrategien opdateres med udgangspunkt i ovenstående konkrete forslag og på baggrund af en aktør- og borgerinddragende proces

2) Århus retter henvendelse til Regering og Folketing og udtrykker et klart ønske om, at partierne bag Politiforliget bør blive enige om lovgivningen for tryghedsvagterne hurtigst muligt, så arbejdet kan igangsættes lokalt

Bandepakke:

Trygfondens måling viser også en stigende utryghed ved at gå alene i det område, man bor i, når det er mørkt. Det er generelt for alle, men for beboere i særligt udsatte boligområder, er utrygheden højere end landsgennemsnittet og op til 40% er utrygge, når der er bander i det område, man bor i.

I Århus er der store problemer med bandegrupperinger og deres interne konflikter som følge af årtiers forfejlet udlændingepolitik. Selvom grupperingerne mest af alt bekriger hinanden, så sker Det ofte på åben gade, hvor det kan få fatale konsekvenser for sagesløse århusianere, som måske blot er på det forkerte sted på det forkerte tidspunkt. Konflikterne blusser op fra tid til anden, og kuglerne flyver på åben gade i Århus.

Det kalder på handling. Dansk Folkeparti foreslår derfor, at der lokalt i Århus udarbejdes en strategi for bekæmpelse af bander med udgangspunkt i følgende konkrete forslag:

1) Eksisterende exitprogrammer udbygges og opkvalificeres. Bandemedlemmer og dem i kredsen rundt om, herunder unge under 18 år, som er i risiko for at blive rekrutteret, skal have større adgang til exitprogrammerne. Derudover skal ordningen opkvalificeres i samarbejde med relevante aktører på området, som fx exitkoordinatorer, der med erfaring og ekspertise på området ved, hvilke indsatser der fungerer.

2) Muligheden for at gøre exitprogrammer obligatoriske for personer i bandemiljøet ved løsladelse undersøges.

3) Der etableres en decideret task force målrettet bandemedlemmer og kriminelle på sociale ydelser. Task forcen skal holde skærpet kontrol med bandegrupperingerne og sikre at offentlige midler ikke udbetales på et forkert grundlag. Derudover skal task forcen sikre samarbejde med andre instanser i det offentlige, som fx boligforeninger, kommune, domstole og politi.

4) Der etableres en “Tip politiet anonymt”-funktion i samarbejde med Østjyllands Politi med inspiration fra Odense Kommune. Funktionen skal være tilgængelig for alle borgere i Århus, og århusianerne skal opfordres til at gøre brug af ordningen når de ser eller oplever noget banderelateret.

5) Den nye tryghedsstrategis øgede brug af videoovervågning tænkes sammen med øget overvågning af bandegrupperinger i Århus

6) Der etableres et samarbejde med Kirstin Mortensen med henblik på at få flere bandemedlemmer til at vende tilbage til deres hjemlande

Det indstilles derfor på denne baggrund at,

3) Der udarbejdes en strategi for bekæmpelse af bander med udgangspunkt i ovenstående konkrete forslag og på baggrund af en aktør- og borgerinddragende proces.

Århus den 18. april 2022

Dansk Folkepartis Byrådsgruppe

Aage Svendsen, Politisk leder

INDSTILLING FRA BORGMESTERENS AFDELING OG MAGISTRATSAFDELINGEN FOR SOCIALE FORHOLD OG BESKÆFTIGELSE

Svar på forslag fra DF om [adresse] trygheds- og bandepakke

### Resume

Det skal være trygt at bevæge sig rundt i alle dele af [adresse] - både om dagen og når det er mørkt. Derfor foreslår

Dansk Folkeparti at gentænke tryghedsarbejdet og den nuværende tryghedsstrategi fra 2017.

Det dynamiske arbejde med tryghedsstrategien har udviklet sig siden 2017, og det tætte samarbejde mellem [adresse] og Østjyllands Politi gør os løbende klogere på, hvilke tryghedsudfordringer vi står overfor, samt hvordan vi bedst løser dem.

Nye initiativer bliver løbende iværksat for at styrke trygheden, hvor der er behov for det. I denne indstilling imødekommer vi DF’s forslag om at opdatere tryghedsstrategien med de indsatser, som vi aktuelt har i gang. Arbejdet med den generelle tryghed for alle borgere i [adresse] kaldes ”Tryg i [adresse]”, og der bliver gjort rede for strategien i det vedlagte bilag 2.

### Beslutningspunkter

Det indstilles:

At 1) Byrådet via Magistraten godkender den opdaterede tryghedsstrategi (bilag 2), hvori det kriminalitetsforebyggende samarbejde på bandeområdet indgår.

### Borgmesterens afdelings påtegning

Fremsendes til Magistraten. Det bemærkes, at indstillingen ikke er fremsendt rettidigt i forhold til at kunne nå byrådsbehandling indenfor den fastsatte frist på 4 måneder efter byrådsbehandlingen af beslutningsforslaget. Første version af indstillingen blev fremsendt rettidigt, men grundet tilpasninger i indstillingen er fristen overskredet.

### Sagsforløb:

Udvalg: [adresse]

Dato: 27-04-2022

Bitten Mortensen:

Sagens behandling blev udsat i byrådets møde den 27. april 2022.

Udvalg: [adresse]

Dato: 11-05-2022

Bitten Mortensen:

Fremsendes til Borgmesterens Afdeling og Magistratsafdelingen for Sociale Forhold og Beskæftigelse med henblik på udarbejdelse af en indstilling, jf. byrådets vedtagelse i mødet den 11. maj 2022 om magi-stratsbehandling af forslaget.

Sagen bedes tilbagesendt byrådet via Magistraten.

Udvalg: Magistraten

Dato: 12-09-2022

Bitten Mortensen: 3

Fremsendes til [adresse] med bemærkning, at Magistraten i mødet den 12. september 2022 anbefaler, at byrådet tiltræder Borgmesterens Afdelings og Magistratsafdelingen for Sociale Forhold og Beskæftigelses indstilling af 30. august 2022.

Magistratens konkrete godkendelse af strategien baserer sig på drøftelsen i byrådet og sker efterfølgende.